**PRAVILNIK PROJEKTA UMETNIKI ZA KARITAS**

1. V skladu s Statutom Škofijske Karitas Koper, 18. in 19. člen IV. poglavja, ta pravilnik ureja potek in izvajanje projekta Umetniki za karitas. Statut ŠKK je bil podpisan s strani Koprskega škofa dr. Jurij Bizjaka, 31.12.2021.

2. Projekt organizira Škofijska karitas Koper (v nadaljevanju ŠKK), ki jo zastopata ravnatelj in koordinator projekta.

3. Potek projekta: ŠKK enkrat letno, na Sinji vrh nad Ajdovščino, povabi izobražene ali drugače priznane likovne umetnike iz domovine in tujine, ki 5 dni tam ustvarjajo in se družijo ter za namen pomoči reševanja aktualnih stisk darujejo vsaj eno likovno delo. Po zaključku likovne kolonije ŠKK izda katalog s predstavitvijo ustvarjalcev in njihovega dela. Projekt se nadaljuje tako, da ŠKK organizira potovanje darovanih likovnih del v obliki prodajnih razstav ter poskrbi, da se izkupiček od prodanih del porabi za reševanje aktualnih stisk, katere vsako leto določi strokovni svet.

4. Namen projekta je:

- druženje umetnikov v duhu podarjanja talenta, znanja in časa za druge;

- potovanje razstav s sporočilom umetnosti in dobrodelnosti;

- plemenitenje posameznikov in družbe z umetnostjo sedanjega časa in prostora;

- s prostovoljnimi prispevki in darovi za likovna dela pomagati reševati aktualne stiske.

5. Strokovni svet sestavljajo prostovoljci, strokovnjaki na področju umetnosti in izbrani likovni ustvarjalci.

6. V sklopu petih dni likovne kolonije na Sinjem vrhu se izvedejo naslednje dejavnosti:

- v cerkvi Angelov varuhov na Otlici spominska sveta maša za vse, ki so v preteklih letih darovali svoj čas in svoj talent in prošnja zato, da bi bila tudi likovna umetnost luč, ki sveti v družbi;

- dan za medijske predstavitve;

- *Srečanje z likovno kolonijo Umetniki za karitas*: dan, ko so s strani strokovnega sveta povabljeni udeleženci prejšnjih kolonij ter drugi slikarji, da za namen kolonije podarijo svoj likovni zapis. Imena vseh darovalcev se objavi v katalogu. Zaključek dneva je namenjen odprtju razstave del, ki so nastala v sklopu kolonije, predstavitvi udeležencev in spremljajočemu kulturnemu programu. Na zaključek so vabljeni tudi drugi obiskovalci, ki imajo v tem večeru možnost druženja z umetniki, odkupa ali rezervacije likovnih del.

4. ŠKK, ob pomoči podpornikov projekta, katerih imena objavi v katalogu, poskrbi za kritje stroškov bivanja umetnikov - udeležencev, nakup osnovnega materiala, izdajo kataloga ter organizacijska dela. Vsa strokovna pomoč, kot tudi gostovanje razstav po galerijah in drugih razstavnih prostorih, se v duhu Karitas opravi prostovoljno – brezplačno, s povrnitvijo materialnih stroškov, v kolikor nastanejo.

5. Umetnik - udeleženec kolonije je naprošen, da v primeru nastanka več likovnih del podari Karitas vsaj dve. Organizator ne postavlja pogojev glede umetniškega izražanja ali teme likovnega dela. Ceno oz. vrednost likovnega dela določi avtor v soglasju s strokovnim svetom kolonije.

Organizator lahko ceno prilagaja ponudbi in povpraševanju. Cilj prodaje je, da pridejo dela čimprej med ljudi in izkupiček med prejemnike pomoči.

6. Vsako leto organizator določi geslo kolonije in razstav, ki pa je za ustvarjalce neobvezujoče.

7. Po končani koloniji ŠKK izda katalog.

8. Odprtje prve razstave je na osrednji prireditvi ob Tednu Karitas. Kasneje razstave potujejo, s tem, da si organizator ali galerija pridržujejo pravico do selekcije razstavljenih del.

7. Pravilnik je na seji dne 9.3.2022, v Ajdovščini potrdil Upravni odbor Škofijske karitas Koper in na sestanku dne, 31.1.2022, v Ajdovščini, Strokovni svet kolonije Umetniki za karitas.

Tihomir Busija

Ravnatelj Škofijske karitas Koper

Anamarija Stibilj Šajn

Predstavnica Strokovnega sveta kolonije Umetniki za karitas